**O floare albă, cât un degețel**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu m-am gândit că o să vină iarna

Ca un potop să ne scufunde-n nea,

E îmbrăcată în omăt lucarna,

Se-apleacă brazii sub povara grea,

Dar nu mă tem, știu c-ai să vii la mine

Cu Moș Crăciun și-o să-mi aduci în dar

O carte nouă, slove să m-aline,

Că ne-om iubi pe(r)vers și literar

Până vor bate vesel în fereastră

Magnolii albe și un ghiocel,

Iar tu, iubito, o să-mi lași în glastră

O floare albă, cât un degețel.

- Călătorind pe săniile trase

De unicornii visului voi fi

În pragul tău, spre seară, pe la şase,

Potecile în urmă s-or grăbi

Să-mi piardă urma sub zăpezi. Agonic

Va viscoli şi timpul va-ngheța,

Ce anotimp sălbatic, antagonic,

Mă va închide în odaia ta

Să-mpodobim cu stele iar ajunul,

Sub brad să ne iubim ca doi nebuni,

Iubite, iar se-apropie Crăciunul

Şi anul se-nnoiește cu minuni!

Ioan Grigoraș Liliana Trif